maidir leis an seasamh atá le glacadh thar ceann an Aontais Eorpaigh sa Chomhchoiste um Aitheantas Frithpháirteach do Cháilíochtaí Gairmiúla a bunaíodh faoin gComhaontú Cuimsitheach Eacnamaíoch agus Trádála (CETA) idir Ceanada, de pháirt, agus an tAontas Eorpach agus a Bhallstáit, den pháirt eile, a mhéid a bhaineann le cinneadh a ghlacadh maidir le comhaontú i ndáil le haitheantas frithpháirteach do cháilíochtaí gairmiúla le haghaidh ailtirí

MEABHRÁN MÍNIÚCHÁIN

1.Ábhar an togra

Baineann an togra leis an gcinneadh lena mbunaítear an seasamh atá le glacadh thar ceann an Aontais sa Chomhchoiste um Aitheantas Frithpháirteach do Cháilíochtaí Gairmiúla (Coiste MRA) a bunaíodh faoin gComhaontú Cuimsitheach Eacnamaíoch agus Trádála (CETA) idir Ceanada, de pháirt, agus an tAontas Eorpach agus a Bhallstáit, den pháirt eile, i dtaca leis an gcinneadh atá beartaithe a ghlacadh maidir le comhaontú i ndáil le haitheantas frithpháirteach do cháilíochtaí gairmiúla le haghaidh ailtirí i gcomhréir le hAirteagal 11.3.6 de CETA.

2.Comhthéacs an togra

2.1.CETA

Is é is aidhm do CETA an trádáil agus an infheistíocht a léirscaoileadh agus a éascú, agus caidreamh eacnamaíoch níos dlúithe idir an Aontas Eorpach agus Ceanada (na Páirtithe) a chur chun cinn. Síníodh CETA an 30 Deireadh Fómhair 2016 agus tá sé á chur i bhfeidhm go sealadach ó bhí an 21 Meán Fómhair 2017 ann.

2.2.An Coiste MRA

Bunaítear an Coiste MRA mar choiste speisialaithe faoi Airteagal 26.2.1.b de CETA agus tá sé freagrach as Airteagal 11.3 de CETA lena rialaítear comhaontuithe um aitheantas frithpháirteach (MRAnna) a chur chun feidhme. I measc na gcúraimí atá air bíonn air, inter alia, faisnéis a bhaineann le caibidlíocht agus cur chun feidhme MRAnna a chur ar fáil don phobal, dul chun cinn maidir le caibidlíocht agus cur chun feidhme MRAnna a thuairisciú don Chomhchoiste CETA, agus MRAnna a ghlacadh.

2.3.An gníomh atá beartaithe ag an gCoiste MRA

Glacfaidh an Coiste MRA cinneadh (an gníomh atá beartaithe) maidir le MRA i dtaca le cáilíochtaí gairmiúla le haghaidh ailtirí i gcomhréir le hAirteagal 11.3.6 de CETA.

Is é is cuspóir don ghníomh atá beartaithe na coinníollacha agus na nósanna imeachta a leagan síos ar dá réir a aithneoidh dlínsí na bPáirtithe, na dlínsí a rialaíonn rochtain ar ghníomhaíochtaí ailtireachta nó saothrú na ngníomhaíochtaí sin trí cháilíochtaí gairmiúla a éileamh, na cáilíochtaí gairmiúla lena dtugtar rochtain ar na gníomhaíochtaí ailtireachta gairmiúla i ndlínse de chuid an Pháirtí eile.

Faoi Airteagal 11.3.6 de CETA, beidh an gníomh atá beartaithe ina cheangal ar na Páirtithe ach a dtabharfaidh gach Páirtí fógra don Choiste MRA go bhfuil a gceanglais inmheánacha féin comhlíonta.

3.An seasamh atá le glacadh thar ceann an Aontais

Áirítear sa ghníomh atá beartaithe rialacha sonracha nach mór na cáilíochtaí gairmiúla atá ag ailtirí a aithint dá réir agus rochtain ar ghníomhaíochtaí ailtireachta gairmiúla a thabhairt dá réir sa dá Pháirtí. Éascaíonn sé sin soláthar na seirbhísí ailtireachta de bhun na bhforálacha CETA lena rialaítear rochtain ar an margadh agus cóireáil náisiúnta i gcomhair soláthar seirbhísí trí sholáthar seirbhísí trasteorann, infheistíocht agus teacht isteach agus fanacht sealadach daoine nádúrtha chun críoch gnó.

Tá ceanglais shubstaintiúla agus ceanglais nós imeachta Airteagal 11.3 de CETA comhlíonta. An 22 Bealtaine 2018, chuir Údaráis Ceadúnúcháin Ailtireachta Cheanada (CALA, ROAC feasta) agus Comhairle Ailtirí na hEorpa (ACE) Moladh Comhpháirteach faoi bhráid an Choiste MRA. Ag an gcruinniú a bhí ag an gCoiste MRA an 16 Aibreán 2019, chomhaontaigh an Coiste gur chomhlíon na doiciméid a sholáthair CALA agus ACE ceanglais Chaibidil 11 de CETA agus gur moladh MRA inghlactha iad. Ag an gcruinniú a bhí ag an gCoiste MRA an 24 Samhain 2020, bhunaigh an Coiste na heintitis chaibidlíochta agus leag sé síos na céimeanna chun MRA a chaibidliú.

Ní bheidh tionchar ag an seasamh a mholtar ar reachtaíocht an Aontais maidir le cáilíochtaí gairmiúla. Níl feidhm ag Treoir 2005/36/CE maidir le náisiúnaigh tríú tír.

Mar sin féin, tá rialacha ann maidir le haithint cáilíochtaí ó thríú tíortha atá ag saoránaigh den Aontas. Sonraítear an méid seo a leanas in Aithris 10: ‘Ní chruthaítear bac leis an Treoir seo ar an bhféidearthacht go dtabharfadh na Ballstáit aitheantas, i gcomhréir lena gcuid rialacha, do na cáilíochtaí gairmiúla a bhainfidh náisiúnaigh tríú tír amach lasmuigh de chríoch an Aontais Eorpaigh. I ngach cás ina dtugtar aitheantas, ba cheart coinníollacha oiliúna íosta le haghaidh gairmeacha áirithe a urramú.’ Tugtar an méid seo le fios in Airteagal 3(3) den Treoir: ‘Fianaise ar cháilíochtaí foirmiúla arna heisiúint ag tríú tír, measfar gur fianaise ar cháilíochtaí foirmiúla í má tá taithí ghairmiúil 3 bliana ag an sealbhóir sa ghairm lena mbaineann ar chríoch an Bhallstáit a d’aithin an fhianaise sin ar cháilíochtaí foirmiúla […]’. Is airde na coinníollacha le haghaidh aitheantais a leagtar amach san MRA ná na coinníollacha íosta oiliúna le haghaidh ailtirí sa Treoir.

Dá bhrí sin is iomchuí an seasamh atá le glacadh thar ceann an Aontais sa Chomhchoiste CETA a leagan síos chun a áirithiú go gcuirfear an Comhaontú chun feidhme go héifeachtach.

4.Bunús dlí